**VIETINIO ŪKIO IR TURTO VALDYMO SKYRIUS**

**AIŠKINAMASIS RAŠTAS**

**Dėl TARYBOS sprendimo „DĖL MAITINIMO PASLAUGAS TEIKIANČIŲ ĮMONIŲ ATLEIDIMO NUO NUOMOS MOKESČIO“ projekto**

2020 m. gegužės 19 d.

Raseiniai

|  |
| --- |
| **1. Parengto projekto tikslai ir uždaviniai.** |
| **Pagrindinis projekto tikslas** iki 2019-2020 mokslo metų pabaigos atleisti nuo patalpų nuomos mokesčio maitinimo paslaugas ugdymo įstaigose teikiančias įmones, kadangi šie mokslo metai bus užbaigti nuotoliniu būdu, moksleivių maitinimas mokyklose nevyksta. Taip pat šiuo projektu siekiama pripažinti netekusiu galios Raseinių rajono savivaldybės tarybos 2020 m. balandžio 8 d. sprendimą Nr. TS-80 „Dėl maitinimo paslaugas teikiančių įstaigų atleidimo nuo nuomos mokesčio“, kadangi nurodytame sprendime Raseinių rajono savivaldybei nuosavybės teise priklausančiose Raseinių rajono savivaldybės administracijos patikėjimo teise valdomose patalpose nuomos pagrindais patalpas valdanti įmonė, vadovaudamasi 2020 m. gegužės 13 d. Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo sprendimu Nr. V-1141 „Dėl COVID-19 ligos (koronaviruso infekcijos) valdymo priemonių viešojo maitinimo įstaigoms“ nuo š. m. gegužės 18 d. atnaujino maitinimo paslaugų teikimą vietoje. |
| **2. Kokių pozityvių rezultatų laukiama.** |
| Raseinių rajono savivaldybės Taryba, priimdama sprendimą atleisti nuo patalpų nuomos mokesčio ugdymo įstaigose maitinimo paslaugas teikiančias įmones, padės mūsų rajone veikiančioms įmonėms išgyventi finansiškai sunkų laikotarpį. |
| **3. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.** |
| Nėra. |
| **4. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.** |
| Netaikoma.  |
| **5. Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.** |
| Sprendimo projektas suderintas Raseinių rajono savivaldybės tarybos veiklos reglamento, patvirtinto Raseinių rajono savivaldybės tarybos 2019 m. rugpjūčio 28 d. sprendimu Nr. TS-257, 35.1 papunktyje nustatyta tvarka. |
| **6. Numatomo teisinio reguliavimo poveikio vertinimas (norminio pobūdžio teisės aktams).** |
| Parengtas teisinio akto projektas neprieštarauja norminio pobūdžio teisės aktams. |
| **7. Projekto autorius ar autorių grupė.** |
| Vietinio ūkio ir turto valdymo skyriaus vyr. specialistė Rūtenė Žemkauskienė |

Vyr. specialistė Rūtenė Žemkauskienė